Dornier Do 215

Το Dornier Do 215 ήταν ελαφρύ βομβαρδιστικό/αναγνωριστικό αεροσκάφος το οποίο αργότερα αξιοποιήθηκε και ως νυκτερινό μαχητικό. Αναπτύχθηκε από την Dornier Flugzeugwerke προκειμένου να εξαχθεί σε άλλες χώρες, όμως τα περισσότερα Do 215 κατέληξαν στην Luftwaffe. Όπως συνέβη και με το Dornier Do 17, το Do 215 έφερε το προσωνύμιο «ιπτάμενο μολύβι» εξαιτίας της λεπτής ατράκτου του.

Σχεδιασμός και ανάπτυξη
Το ταχύ βομβαρδιστικό Do 17 παρουσίαζε αξιόλογο εξαγωγικό ενδιαφέρον και η κατασκευάστρια εταιρεία μετέτρεψε τον Ιούλιο του 1937 ένα Do 17 Z-0 σε αεροσκάφος επίδειξης για τους δυνητικούς πελάτες. Παρόλο που το αεροσκάφος αυτό ήταν επί της ουσίας πανομοιότυπο με τα Do 17Z παραγωγής, το Υπουργείο Αεροπορίας του Ράιχ (γερμ. Reichsluftfahrtministerium) αποφάσισε να αποδώσει τη νέα ονομασία Do 215 στην έκδοση για εξαγωγές. 

Το αρχικό πρωτότυπο (Do 215 V1) είχε τους αστεροειδείς κινητήρες Bramo 323 Fafnir που είχε και το Do 17Z. Το συγκεκριμένο αεροσκάφος συνετρίβη κατά την διάρκεια των δοκιμών. Το επόμενο πρωτότυπο (Do 215 V2) είχε κινητήρες Gnome-Rhône 14-NO. Οι δοκιμές του ολοκληρώθηκαν επιτυχώς, όμως δεν προσέλκυσε παραγγελίες διότι οι επιδόσεις του δεν παρουσίαζαν ουσιαστική βελτίωση σε σύγκριση με το Do 17Z. Στο τρίτο πρωτότυπο (Do 215 V3) χρησιμοποιήθηκαν κινητήρες Daimler-Benz DB 601 Ba των 1.159 hp. Το αεροσκάφος αυτό, που πέταξε για πρώτη φορά την άνοιξη του 1939, είχε σημαντική βελτίωση στις επιδόσεις του.

Η παραγωγή των Do 215 A-1 άρχισε το 1939, με πρώτο πελάτη τη Σουηδική Πολεμική Αεροπορία. Κανένα αεροσκάφος δεν παραδόθηκε τελικά στους Σουηδούς, εξαιτίας της έναρξης του Β΄ Παγκοσμίου Πολέμου. Τα δεκαοκτώ Do 215 της σουηδικής παραγγελίας παραδόθηκαν τελικά στη Luftwaffe. Στα υπόλοιπα Do 215 που παρήχθησαν (εκδόσεις B-0 έως και B-5) ενσωματώθηκαν ορισμένες τροποποιήσεις. Στα 1939-41 κατασκευάστηκαν συνολικά 105 αεροσκάφη από τη Dornier στο εργοστάσιό της στο Όμπερπφαφενχοφεν (Oberpfaffenhofen).Griehl (2005), p. 11.

Επιχειρησιακή ιστορία
Αρχικά η Luftwaffe χρησιμοποίησε τα Do 215 ως βομβαρδιστικά και αναγνωριστικά, ενώ αργότερα αρκετά έδρασαν ως νυχτερινά μαχητικά. Τα τελευταία Do 215 αποσύρθηκαν στα τέλη του 1944.

Εκδόσεις
 Do 215 V1
 Ένα Do 17 Z-0 που χρησιμοποιήθηκε ως πρωτότυπο για το πρόγραμμα του Do 215. Συνετρίβη κατά τη διάρκεια των δοκιμών.

 Do 215 V2
 Πρωτότυπο (ένα Do 17 Z-0) με κινητήρες Gnome-Rhône 14-NO.

 Do 215 V3
 Πρωτότυπο με κινητήρες DB 601Ba.

 Do 215 A-1
 Ονομασία δεκαοκτώ αεροσκαφών που προορίζονταν για την Σουηδία αλλά δεν παραδόθηκαν.

 Do 215 B-0
 Τρία από τα αεροσκάφη της έκδοσης A-1 που αξιοποιήθηκαν από τη Luftwaffe ως βομβαρδιστικά/αναγνωριστικά.

 Do 215 B-1
 Ονομασία των υπόλοιπων δεκαπέντε αεροσκαφών της σουηδικής παραγγελίας στις τάξεις της Luftwaffe.

 Do 215 B-2
 Έκδοση αναγνώρισης με τις κατάλληλες μετατροπές στην αποθήκη βομβών ώστε να μεταφέρονται κάμερες.

 Do 215 B-3
 Δύο αεροσκάφη, παρόμοια με τα B-1, που πωλήθηκαν στη Σοβιετική Ένωση.

 Do 215 B-4
 Αναβαθμισμένα αναγνωριστικά τα οποία ήταν βασισμένα στα B-2.

 Do 215 B-5
 Είκοσι νυκτερινά μαχητικά, που προέκυψαν από μετατροπή αεροσκαφών των εκδόσεων B-1 και B-4. Διέθεταν στο ρύγχος τους προβολέα υπερύθρων για το σύστημα ανίχνευσης Spanner. Ήταν οπλισμένα με τέσσερα πολυβόλα MG 17 των 7,92 mm και δύο πυροβόλα MG FF των 20 mm. Το σύστημα Spanner αποδείχθηκε ανεπαρκές και αντικαταστάθηκε από το ραντάρ FuG 202 Lichtenstein B/C στα μέσα του 1942. Μάλιστα τα Do 215 B-5 ήταν τα πρώτα νυκτερινά μαχητικά που εξοπλίστηκαν με το ραντάρ αυτό. Παρέμειναν σε υπηρεσία από τον Ιανουάριο του 1941 μέχρι τον Μάιο του 1944.

Χρήστες

 Γερμανία
 Luftwaffe

 Ουγγαρία
 Η Ουγγρική Βασιλική Αεροπορία ενέταξε σε υπηρεσία τουλάχιστον έντεκα αεροσκάφη.Green 1967, p.10

 ΕΣΣΔ
 Η Σοβιετική Πολεμική Αεροπορία αγόρασε δύο αεροσκάφη από τη Γερμανία.Nowarra 1990, p. 37.

 Χρήστες που δεν παρέλαβαν αεροσκάφη 
 Σουηδία
 Η Σουηδική Πολεμική Αεροπορία παρήγγειλε δεκαοκτώ Do 215 A-1 τα οποία δεν παραδόθηκαν αλλά επιτάχθηκαν από τη Luftwaffe.

 Γιουγκοσλαβία
 ΗΓιουγκοσλάβικη Βασιλική Αεροπορία είχε παραγγείλει Do 215, όμως εξαιτίας της έναρξης του Β΄ Παγκοσμίου Πολέμου δεν παραδόθηκαν.

 Ολλανδία
 Το καλοκαίρι του 1939 η Ολλανδική Πολεμική Αεροπορία παρήγγειλε 24 αεροσκάφη προκειμένου να αντικαταστήσει τα Fokker T.V.

Διασωζόμενα αεροσκάφη
Τον Σεπτέμβριο του 2007 βρέθηκε σε καλή κατάσταση ένα Do 215B στα ρηχά νερά της θάλασσας του Βάντεν στην Ολλανδία. Ήταν το αεροσκάφος του «άσσου» της Luftwaffe Χέλμουτ Βόλτερσντορφ (Helmut Woltersdorf). Τη νύχτα 6/7 Ιουλίου 1941 ο Βόλτερσντορφ κατέρριψε ένα βομβαρδιστικό Vickers Wellington, όμως και το δικό του αεροσκάφος υπέστη ζημιές από τα πυρά του αντιπάλου και κατέπεσε στα αβαθή νερά της θάλασσας του Βάντεν.Flypast, No. 315, October 2007, p. 62 Τα περισσότερα τμήματα του συγκεκριμένου Do 215 έχουν ανακτηθεί.

Δείτε επίσης
 Αεροσκάφη που σχετίζονται με την ανάπτυξη Do 17
 Dornier Do 17
 Dornier Do 217

 Συγκρίσιμα αεροσκάφη
 Bristol Blenheim
 PZL.37 Łoś
 Tupolev SB

 Κατάλογοι
 Κατάλογος αεροσκαφών του Β' Παγκοσμίου Πολέμου

Παραπομπές

Βιβλιογραφία







Εξωτερικοί σύνδεσμοι


Κατηγορία:Αεροσκάφη Dornier
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Β' Παγκοσμίου Πολέμου
Κατηγορία:Αναγνωριστικά αεροσκάφη
Κατηγορία:Βομβαρδιστικά αεροσκάφη